**ΣΚΕΠΤΙΚΟ ΤΗΣ ΕΡΕΥΝΑΣ**

**Α.** Παραδοσιακά, η μελέτη της αντίληψης του χρόνου χρησιμοποιεί πειραματικά έργα ***εκτίμησης*** ή/και ***αναπαραγωγής*** της χρονικής διάρκειας. Τα έργα εκτίμησης αποτελούνται από έργα **παραγωγής** και έργα **διάκρισης**, όπου οι συμμετέχοντες πρέπει να «αναφέρουν» το μέγεθος της χρονικής διάρκειας ενός (συνήθως ακουστικού) ερεθίσματος το οποίο προηγήθηκε. Στα έργα αναπαραγωγής, οι συμμετέχοντες πρέπει να «αναπαράγουν» τη χρονική διάρκεια του ερεθίσματος.

Η αντίληψη του χρόνου εξαρτάται, μεταξύ άλλων

(α) από τον ***προδρομικό (prospective:*** ενημέρωση των συμμετεχόντων για το τι θα τους ζητηθεί*)* ή ***αναδρομικό (retrospective)*** χαρακτήρα των έργων, και

(β) από το σχετικό ***εύρος*** (***μικρό*** ή ***μεγάλο***) της διάρκειας του ερεθίσματος ή του γεγονότος που κρίνεται.

**Β.** Η μελέτη της συλλογιστικής του χρόνου χρησιμοποιεί έργα ***συλλογιστικού τύπου κατά την επίλυση προβλημάτων***. Τα έργα αυτά περιλαμβάνουν προβλήματα χρονικών σχέσεων διαφόρων τύπων (**με μία ή με πολλαπλές λύσεις**) και αφορούν διαφορετικές χρονικές συνιστώσες (**χρονική έναρξη των γεγονότων, χρονική λήξη των γεγονότων, χρονική διάρκεια των γεγονότων**).

Η συλλογιστική του χρόνου εξαρτάται, μεταξύ άλλων

(α) από τον ***τύπο του προβλήματος,*** δηλ. τις λύσεις που επιδέχεται και τη χρονική συνιστώσα στην οποία αναφέρεται η «λύση/συμπέρασμα»

(β) από τις **αναπαραστάσεις-στρατηγικές** που μπορεί να χρησιμοποιήσει ένας λύτης, προκειμένου να επιλύσει το χρονικό πρόβλημα.

**Γ.** Σκοπός της παρούσας έρευνας είναι η μελέτη της ***σχέσης μεταξύ «αντίληψης του χρόνου»*** *και* ***«συλλογιστικής του χρόνου»***, καθώς μέχρι σήμερα δεν υπάρχουν αρκετές σχετικές έρευνες.